V. Veteška, podpredseda NR SR: (2004-09-22):
J. Hrdlička, poslanec: Vážený pán predsedajúci, vážené kolegyne, kolegovia, pán minister, dovoľte mi, aby som sa aj ja vyjadril k predkladanej koncepcii dlhodobého riešenia postavenia a životnej úrovne starších ľudí na Slovensku. Musím povedať, že pozitívnou stránkou predkladaného materiálu je, že obsahuje komplexnejší pohľad na problematiku postavenia starších ľudí, ktorá musí byť riešená všetkými rezortmi a celou našou spoločnosťou. Obsahuje celý rad dobrých zámerov a podnetov, ktoré bude potrebné dostať do povedomia občanov Slovenskej republiky, pretože napriek ich platnosti v národných tradíciách alebo napriek dôkazom vo vede aj v praktickom živote sú pre značnú časť verejnosti neznáme alebo sú podceňované. Mám tu na mysli myšlienky o medzigeneračných väzbách v rodinách, osvojenie si zdravého životného štýlu a kvalitu života, ale aj myšlienky aktívneho starnutia a prípravu naň. Tento materiál je však poznamenaný krátkosťou obdobia, za ktoré bol spracovaný, značnou všeobecnosťou opatrení a ich nezáväznosťou z pohľadu termínov ich splnenia. Materiál pravdepodobne nebol konzultovaný s odbornými inštitúciami a odborníkmi, ktorí sa problematikou starších ľudí a starnutia zaoberajú. A určite by dali i iné konkrétne podnety na riešenie tejto danej problematiky. Ale to sú, samozrejme, objektívne fakty. Viac však znepokojuje iná otázka. Mnohé myšlienky, ktoré sú v materiáli uvedené, odrážajú filozofiu súčasnej vládnej garnitúry, to znamená: Pomôž si, človeče, aj Pán Boh ti pomôže. To znamená, aj voči starším ľuďom je to filozofia, že ak sa o seba postarajú sami, príp. za pomoci príbuzných, tak môžu prežiť. Uvedenú skutočnosť však majú zakryť niektoré proklamatívne všeobecné a sociálne vyzerajúce myšlienky, ktoré sú však v úplnom rozpore so smerovaním vládnych reforiem práve v dôchodkovej, sociálnej a zdravotnej oblasti. Aby som nehovoril len vo všeobecných frázach, chcem uviesť niektoré konkrétne príklady. Na strane 7 predkladanej správy v bode 1 cieľ pracovné aktivity je proklamatívny: Verejne podporovať zotrvanie v zamestnaní a vytváranie podmienok pre zvyšovanie zamestnanosti starších pracovníkov. Ako toto zabezpečiť, keď problémy so zamestnaním majú i ľudia mladí po absolvovaní stredných alebo vysokých škôl a stredná generácia, rodičia, deti, ktorí na ich výchovu potrebujú pracovné zaradenie? Ako toto zabezpečiť, keď systém, ktorý zavinil polmiliónovú nezamestnanosť očakáva a teší sa príchodu zahraničného investora, ktorý tu a tam zamestná 100 či 600, v krajnom prípade 3 000 ľudí? Ako nepripustiť diskrimináciu v zamestnanosti z dôvodu veku v súkromných firmách, kde na prvé miesto čakajú desiatky záujemcov? Ak by mal štát v rukách rozhodujúci podiel aspoň najväčších foriem a organizácií v krajine, dalo by sa toto dosiahnuť určitým usmernením zamestnanosti. V súčasnom stave je to len prázdna proklamácia. Na strane 8 je bod 6 a v ňom posledná veta: Ako súčasť týchto služieb myslí sa na úradoch práce, sociálnych vecí a rodiny poskytovať poradenstvo zamerané na posúdenie osobnostných predpokladov klienta a zhodnotenie jeho schopností a odborných zručností s cieľom ako zbožné prianie všetkých nás, áno, ako realizovať opatrenia, nie. Skúsenosti nezamestnaných ukazujú, že v týchto inštitúciách s nami väčšinou zaobchádzajú ako s ľuďmi, ktorí sa vyhýbajú práci. A aj pri prvom kontakte, keď je zjavné, že nejde o permanentných nezamestnaných, sú k nim neochotní, arogantní až hulvátski. Mnohokrát ich zaujímajú len administratívne úkony a nimi sa aj zaoberajú. Je otázne, či sú na úradoch práce takí odborníci,  ktorí by uvedenú úlohu boli schopní riešiť. Mám pripravených aj viacero konkrétnych vyjadrení k predmetnej správe, konkrétnych dôkazov o nie tak kvalitnom spracovaní návrhu, ale nebudem ich tu prednášať kvôli nezáujmu Národnej rady. Preto mi dovoľte, aby som predniesol návrh na dopracovanie tohto predloženého materiálu a jeho predloženie do Národnej rady, keď bude prepracovaný. Ďakujem za pozornosť.